

**ՊԵՏԱԿԱՆ ԳՈՒՅՔԻ ԿԱՌԱՎԱՐՄԱՆ ԿՈՄԻՏԵ**

##### ՆԱԽԱԳԱՀ

**Հ Ր Ա Մ Ա Ն**

№ - Ա **« » 2025 թ. ք.Երևան**

**ՊԵՏԱԿԱՆ ԳՈՒՅՔԻ ԿԱՌԱՎԱՐՄԱՆ ԿՈՄԻՏԵԻ ՆԱԽԱԳԱՀԻ 2023 ԹՎԱԿԱՆԻ ԴԵԿՏԵՄԲԵՐԻ 29-Ի N 582-Ա ՀՐԱՄԱՆՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

Հիմք ընդունելով «Նորմատիվ իրավական ակտերի մասին» օրենքի 33-րդ և 34-րդ հոդվածները՝

**ՀՐԱՄԱՅՈՒՄ ԵՄ**

1. Պետական գույքի կառավարման կոմիտեի նախագահի 2023 թվականի դեկտեմբերի 29-ի «Էլեկտրոնային համակարգի միջոցով պետական գույքի օտարման և վարձակալության տրամադրման էլեկտրոնային աճուրդի կազմակերպման և անցկացման նպատակով համակարգը սպասարկողներին, համակարգից օգտվողներին և նրանց գործառույթները սահմանելու ու պատասխանատու անձանց անհատական կազմը հաստատելու մասին» N 582-Ա հրամանում (այսուհետ՝ Հրաման) կատարել հետևյալ փոփոխությունները և լրացումները.

1) Հրամանի 6-րդ կետը շարադրել հետևյալ խմբագրությամբ.

«6. Պետական գույքի հանձնման-ընդունման և անշարժ գույքի վարձակալության և անհատույց օգտագործման իրավունքով տրամադրման գործընթացն իրականացնելու նպատակով ստեղծված հանձնման-ընդունման հանձնաժողովներին, իսկ շարժական գույքի, այդ թվում տրանսպորտային միջոցի դեպքում՝ «Գույքի գնահատման և աճուրդի կենտրոն» պետական ոչ առևտրային կազմակերպությանը՝ իրավական ակտով կամ սույն հրամանով սահմանված ժամկետում՝ իրականացնել էլեկտրոնային աճուրդով պետական գույքի վաճառքի կամ անշարժ գույքի վարձակալության կամ անհատույց օգտագործման իրավունքով տրամադրման հանձնման-ընդունման աշխատանքները:».

2) Հրամանի հավելվածի՝

ա. 9-րդ կետը շարադրել հետևյալ խմբագրությամբ.

«9. Սույն հավելվածի 8-րդ կետով սահմանված աճուրդում հաղթած մասնակցի կողմից համապատասխան վճարումները կատարված լինելու դեպքում՝ 4 աշխատանքային օրվա ընթացքում գործի ամբողջ փաթեթը, բացառությամբ՝ շարժական գույքի, այդ թվում տրանսպորտային միջոցի, ներկայացվում է Պետական գույքի հաշվառման և մշտադիտարկման վարչությանը՝ օրենսդրությամբ սահմանված կարգով պայմանագրեր կնքելու նպատակով, իսկ վճարումները սահմանված ժամկետում չկատարվելու, ինչպես նաև շարժական գույքի, այդ թվում տրանսպորտային միջոցի օտարման դեպքում՝ 4 աշխատանքային օրվա ընթացքում գործի ամբողջ փաթեթը ներկայացվում է Պետական գույքի տնօրինման կամ Պետական բաժնեմասի կառավարման վարչություններ՝ օրենսդրությամբ սահմանված կարգով հետագա գործընթացն ապահովելու նպատակով։

բ. հավելվածը լրացնել հետևյալ բովանդակությամբ՝ նոր 9.1-ին, 9.2-րդ և 9.3-րդ կետերով՝

9.1. Սույն հավելվածի 8-րդ կետով սահմանված աճուրդում հաղթած մասնակցի կողմից համապատասխան վճարումները կատարված լինելու դեպքում, եթե էլեկտրոնային աճուրդով օտարված շարժական գույքը, այդ թվում տրանսպորտային միջոցը գտնվում է Հայաստանի Հանրապետության տարածքային կառավարման և ենթակառուցվածքներ նախարարի 2021 թվականի հունիսի 8-ի N 29-Լ հրամանով (այսուհետ՝ Հրաման) նախատեսված պահառության վայրում, ապա վաճառքի հանձնման-ընդունման աշխատանքներն իրականացնելու նպատակով Պետական գույքի տնօրինման վարչությունը՝ 4 աշխատանքային օրվա ընթացքում համապատասխան տեղեկատվությունը ներկայացնում է «Գույքի գնահատման և աճուրդի կենտրոն» պետական ոչ առևտրային կազմակերպություն (այսուհետ ՊՈԱԿ)։

9.2. ՊՈԱԿ-ը Հրամանի հավելվածով սահմանված N 6 Ձևին համապատասխան իրականացնում է էլեկտրոնային աճուրդով օտարված շարժական գույքի, այդ թվում տրանսպորտային միջոցի հանձնման-ընդունման աշխատանքները և հանձնման-ընդունման աշխատանքների ավարտից հետո՝ 4 աշխատանքային օրվա ընթացքում համապատասխան հանձնման-ընդունման ակտը ներկայացնում է Կոմիտեի Պետական գույքի տնօրինման և Հաշվապահական հաշվառման և ֆինանսատնտեսական ու Պետական գույքի հաշվառման և մշտադիտարկման վարչություններ՝ օրենսդրությամբ սահմանված կարգով հետագա գործընթացն ապահովելու նպատակով։

9.3. Եթե էլեկտրոնային աճուրդով օտարված շարժական գույքը, այդ թվում տրանսպորտային միջոցը չի գտնվում Հրամանով նախատեսված պահառության վայրում, ապա սույն հավելվածի 8-րդ կետով սահմանված՝ աճուրդում հաղթած մասնակցի կողմից համապատասխան վճարումները կատարված լինելու դեպքում՝ էլեկտրոնային աճուրդով տրանսպորտային միջոցի վաճառքի հանձնման-ընդունման աշխատանքներն իրականացնելու նպատակով համապատասխան տեղեկատվությունը Պետական գույքի տնօրինման վարչությունը՝ 4 աշխատանքային օրվա ընթացքում ներկայացնում է տվյալ պետական մարմնին, որի հաշվեկշռում գտնվում է այդ տրանսպորտային միջոցը։».

գ. 10-րդ կետում «փաթեթը» բառից հետո լրացնել «՝ 4 աշխատանքային օրվա ընթացքում» բառերը.

դ. 12-րդ կետը շարադրել հետևյալ խմբագրությամբ.

«12. Պետական գույքի տնօրինման և Պետական բաժնեմասի կառավարման վարչությունների համապատասխան աշխատակիցը յուրաքանչյուր չկայացած էլեկտրոնային աճուրդի վերաբերյալ տեղեկատվությունը ստանալուց հետո նույն պայմաններով, կամ աճուրդի գնի նվազմամբ նոր աճուրդի վերաբերյալ ծանուցման տեքստը, եթե կրկնակի աճուրդի վերաբերյալ դրույթ նախատեսված է համապատասխան իրավական ակտով, ինչպես նաև «Հրապարակային սակարկությունների մասին» օրենքի 12-րդ հոդվածի պահանջներին համապատասխան աճուրդից հրաժարվելու պայմանների առկայության դեպքում աճուրդից հրաժարվելու մասին ծանուցման տեքստը՝ եռօրյա ժամկետում տրամադրում է Քարտուղարության արտաքին կապերի և ինֆորմատիկայի բաժնին։

ե. 13-րդ կետը շարադրել հետևյալ խմբագրությամբ.

«13. Պետական գույքի վաճառքի կամ վարձակալության աճուրդի պայմանների փոփոխման դեպքում՝ Քարտուղարության արտաքին կապերի և ինֆորմատիկայի բաժինը Պետական գույքի տնօրինման և Պետական բաժնեմասի կառավարման վարչությունների կողմից տրամադրված հրապարակային ծանուցման տեքստի հիման վրա, օրենքով սահմանված կարգով պարտավոր է աճուրդի մասին հրապարակային ծանուցման մեջ անհապաղ կատարել համապատասխան փոփոխություններ և (կամ) լրացումներ, այն ձևով, ինչպես կատարվել է գույքի վաճառքի կամ վարձակալության աճուրդի մասին հրապարակային ծանուցումը։ Թույլատրվում է հրապարակային ծանուցման փոփոխությամբ կատարել լրացում, եթե դրանով չեն փոփոխվում աճուրդի մասին հրապարակային ծանուցման մեջ նշված էական պայմանները։ Գույքի վաճառքի աճուրդի էական պայմանների փոփոխման կամ աճուրդից հրաժարվելու դեպքում անհրաժեշտ է կատարել նոր հրապարակային ծանուցում` նախկին ծանուցումը չեղյալ հայտարարելով, որի մասին անհատապես տեղեկացնել արդեն իսկ մասնակցության հայտ ներկայացրած անձանց, ընդ որում աճուրդից հրաժարվելու մասին ծանուցումը պետք է արվի այնպես, ինչպես կատարվել էր աճուրդի մասին հրապարակային ծանուցումը։»,

զ. 14-րդ կետում «աճուրդի դրված» բառերից հետո լրացնել «սույն կարգի 13-րդ կետով «սահմանված» բառերը։

**ԱՌՆԱԿ ԱՎԵՏԻՍՅԱՆ**

Ուղարկել՝ Կոմիտեի նախագահի տեղակալներին, Կոմիտեի գլխավոր քարտուղարին, Կոմիտեի գլխավոր քարտուղարի տեղակալին, կառուցվածքային ստորաբաժանումների պետերին։